**PREDKLADACIA SPRÁVA**

Návrh nariadenia vlády Slovenskej republiky, ktorým sa ustanovujú hodnota investície a koncesie a základné náležitosti štúdie uskutočniteľnosti investície a štúdie uskutočniteľnosti koncesie predkladá minister financií Slovenskej republiky ako iniciatívny materiál.

Cieľom ministerstva financií, ktorý si osvojila aj vláda v programovom vyhlásení, je realizovať projekty iba s vysokou spoločenskou návratnosťou a zlepšiť ich plánovanie a prípravu. **Navrhovaný materiál reaguje na súčasnú prax prípravy a hodnotenia investícií a koncesií a navrhuje zjednotiť limit ekonomického hodnotenia investičných projektov Ministerstvom financií SR zo súčasného 1 , resp. 40 mil. eur na spoločnú hranicu 10 mil. eur.**

Zmena pôvodne navrhovanej úpravy hranice hodnotenia investičných projektov 3 mil. eur na jednotnú hranicu 10 mil. eur a vyplýva z pripomienok uplatnených v rámci medzirezortného pripomienkového konania. Výsledkom pripomienkového konania je tiež úloha pre ministra financií SR v spolupráci s Ministerstvom hospodárstva SR pripraviť postup pre vypracovanie ekonomického hodnotenia investičných projektov do priemyselných parkov vzhľadom na špecifiká prípravy týchto projektov.

Zvýšením hranice sa kapitolám uvoľnia administratívne kapacity na prípravu prioritných projektov. Zameranie sa na prípravu, harmonogram a reálnosť realizácie veľkých projektov pomôže predísť rizikám spojených s ich následnou implementáciou. Navrhovaná zmena prinesie investorom väčšiu flexibilitu a úsporu času pri menších projektoch. Pri väčších projektoch je zároveň spravidla možné stanovené ciele dosiahnuť rôznymi alternatívami, čo zvyšuje opodstatnenosť štúdie uskutočniteľnosti. Súčasne príprava väčších investícií je časovo náročnejšia a zmena poskytuje priestor na hlbšiu analýzu a jej vyhodnotenie.

Ministerstvo financií SR venuje väčšinu kapacít malým projektom, ktoré však prinášajú minimum hodnoty. Projekty do 10 mil. eur tvoria až 80 % z celkového počtu hodnotených projektov, ale prinášajú menej ako tretinu identifikovaných úspor. Väčšie projekty sú hodnotené aj vo fáze prípravy, a preto je kvôli možným zmenám technického riešenia alebo zvolenej alternatívy potenciál úspor násobne väčší. Malé hodnotenia pred verejným obstarávaním sa väčšinou obmedzujú len na porovnávanie jednotkových cien a súlad so stratégiou.

Súčasne s navrhovanou zmenou sa vykoná aktualizácia Metodiky prípravy a hodnotenia investičných projektov schválená uznesením vlády SR č. 181/2022. V Metodike je popísaný rozsah štúdie pre rôzne veľkosti a typy investičných projektov s cieľom sprehľadniť, zrýchliť a skvalitniť prípravu investičných projektov. Cieľom aktualizácie je zmena podkapitoly 4.2.1 a nevyhnutné úpravy spojené so zmenou hranice hodnotenia a prípravy štúdie.

Väčšia efektivita celého procesu riadenia verejných investícií sa dosiahne zameraním sa na väčšie projekty a strategické určovanie investičných priorít. Preto sa navrhuje

* zrušiť úlohy C.5 a C.6 uznesenia vlády č. 649/2020 s povinnosťou hodnotiť investičné projekty nad 1 mil. eur
* v nariadení vlády ustanoviť jednotnú hranicu 10 mil. eur na hodnotenie všetkých projektov podľa §19a zákona č. 523/2004 Z. z. o rozpočtových pravidlách verejnej správy.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Návrh nebude mať vplyv na rozpočet verejnej správy, sociálny vplyv, vplyv na podnikateľské prostredie, životné prostredie, informatizáciu spoločnosti, služby verejnej správy pre občana a manželstvo, rodičovstvo a rodinu.

Materiál nebol predmetom vnútrokomunitárneho pripomienkového konania. Materiál bol v medzirezortnom pripomienkovom konaní a predkladá sa bez rozporov.